Diari Oficial de la Generalitat Valenciana


Sumari del DOGV 6994, del 02-04-2013 (2013/3047)

RESOLUCIÓ de 7 de març de 2013, de la Subdirecció General de Relacions Laborals, per la qual es disposa la publicació del Pacte d'Acció Sindical en el sector de l'Administració de la Generalitat, subscrit entre la Conselleria d'Hisenda i Administració Pública i les organitzacions sindicals UGT-PV, CCOO-PV i CSIF.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6994

Data del DOGV
:   02-04-2013

Secció del DOGV
:   V. ANUNCIS - C) ALTRES ASSUMPTES

Número del document
:   2013/3047


Organisme emissor
:   Conselleria d'Economia, Indústria, Turisme i Ocupació

Tipus de document
:   Resolució

RESOLUCIÓ de 7 de març de 2013, de la Subdirecció General de Relacions Laborals, per la qual es disposa la publicació del Pacte d'Acció Sindical en el sector de l'Administració de la Generalitat, subscrit entre la Conselleria d'Hisenda i Administració Pública i les organitzacions sindicals UGT-PV, CCOO-PV i CSIF. [2013/3047]  
Vist el text del Pacte de la Mesa Sectorial de Funció Pública sobre Acció Sindical en el sector de l'Administració de la Generalitat, subscrit, d'una part, per la Conselleria d'Hisenda i Administració Pública, i d'una altra, per les organitzacions sindicals UGT-PV, CCOO-PV i CSIF, i de conformitat amb el que disposa l'article 38.6 de la Llei 7/2007, de 12 d'abril, de l'Estatut de l'Empleat Públic, esta Àrea de Relacions Laborals resol disposar la seua publicació en el Diari Oficial de la Comunitat Valenciana.  
  
València, 7 de març de 2013.- El subdirector general de Relacions Laborals: Reyes Maximiliano Coronado Coronado  
  
  
Pacte d'Acció Sindical en l'àmbit   
de l'Administració de la Generalitat  
  
El 13 de juliol de 2012 es va aprovar el Reial Decret Llei 20/2012, de mesures per a garantir l'estabilitat pressupostària i de foment de la competitivitat, en el qual s'arreplega, amb caràcter bàsic, en l'article 10, que, a partir de la seua entrada en vigor, deixaran de tindre validesa i produir efectes tots els pactes, acords i convenis col·lectius que, en matèries relatives a temps retribuït per a realitzar funcions sindicals i de representació, nomenament de delegats sindicals, així com els relatius a dispenses totals d'assistència al treball i la resta de drets sindicals, excedisquen el que establixen el Reial Decret Legislatiu 1/1995, de 24 de març, pel qual s'aprova el text refós de la Llei de l'Estatut dels Treballadors; la Llei Orgànica 11/1985, de 2 d'agost, de Llibertat Sindical, i la Llei 7/2007, de 12 d'abril, de l'Estatut Bàsic de l'Empleat Públic.  
  
No obstant això, l'esmentat decret llei possibilita l'adopció d'acords, exclusivament en l'àmbit de les meses generals de negociació, que puguen establir-se en matèria de modificació en l'obligació o en el règim d'assistència al treball dels representants sindicals, als efectes que puguen desenrotllar racionalment l'exercici de les seues funcions de representació o l'adequat desenrotllament dels altres drets sindicals.  
  
D'acord amb el que s'ha exposat anteriorment, i atesa la necessitat de conjugar l'eficaç prestació dels servicis en l'Administració amb l'exercici dels drets sindicals reconeguts per la normativa vigent, el passat 27 de setembre de 2012, al si de la Mesa General de Negociació de Personal Funcionari, Estatutari i Laboral es va aconseguir un acord sobre drets sindicals, representació, negociació i acció sindical. En l'apartat sèptim de l'acord s'habilita cada un dels sectors amb representació en la dita mesa per a la negociació sobre la gestió de les respectives borses de crèdit horari.  
En conseqüència, de conformitat amb l'article 38.2 de l'Estatut Bàsic de l'Empleat Públic, i l'article 154 de la Llei 10/2010, de 9 de juliol, d'Ordenació i Gestió de la Funció Pública Valenciana, fruit de la negociació duta a terme entre l'Administració i les organitzacions sindicals representatives en l'àmbit del personal de l'Administració de la Generalitat, reunits a València el 4 de gener de 2013, s'adopta el següent  
  
  
Pacte  
  
I. Objecte i àmbit  
1. Objecte  
Este pacte té com a objecte establir un marc adequat per a l'exercici de l'acció sindical en el sector de l'Administració de la Generalitat.  
  
2. Àmbit personal  
Este pacte és aplicable als representants del personal al servici de l'Administració de la Generalitat, la gestió del qual correspon a la direcció general competent en matèria de funció pública, amb independència de la seua relació jurídica i que desenrotllen l'acció sindical per compte de les organitzacions sindicals firmants del present pacte i de les que posteriorment s'adherisquen, que hagen obtingut representació en les últimes eleccions sindicals. L'adhesió s'haurà de produir en el termini màxim de dos mesos des que es firme, llevat que s'haja obtingut representació després de noves eleccions sindicals, situació en què s'obri un nou termini de dos mesos. Les adhesions hauran de ser comunicades a les organitzacions sindicals firmants.  
3. Àmbit funcional  
El present pacte regula les seccions sindicals, la cessió i l'acumulació del crèdit horari i els permisos que es concedixen per esta acumulació en l'àmbit a què es referix l'apartat anterior, tant de la representació unitària com de la sindical i el desenrotllament de les funcions de representació.  
4. Àmbit territorial  
L'àmbit territorial d'este pacte és el de la Comunitat Valenciana.  
5. Àmbit temporal  
Este pacte entrarà el vigor el dia que es firme, i la seua vigència s'estendrà durant tres anys, i es prorrogarà tàcitament per períodes anuals, llevat que qualsevol de les parts el denuncie amb una antelació mínima de dos mesos respecte de la data d'expiració.  
  
II. Seccions sindicals  
1. De les seccions sindicals  
En l'àmbit dels centres de treball, les empleades i els empleats públics afiliats a un sindicat podran constituir seccions sindicals, d'acord amb els seus propis estatuts i de conformitat amb el que disposa la Llei Orgànica 11/1985, de 2 d'agost, de Llibertat Sindical. Als efectes d'aplicar este pacte, i en adequació a les activitats i l'organització específiques de la Generalitat, constituirà un únic centre de treball la totalitat d'establiments i dependències d'una conselleria o organisme que radiquen en la mateixa província.  
2. Delegades i delegats sindicals  
Les seccions sindicals constituïdes estaran representades per delegats i delegades sindicals elegits pels afiliats i les afiliades, i entre estos, en els centres de treball corresponents. Els delegats i les delegades sindicals nomenats que complisquen les condicions establides en este pacte podran dedicar a la seua tasca de representació les mateixes hores que els representants unitaris del seu àmbit corresponent.  
3. Reconeixement del crèdit horari  
Per a reconéixer el crèdit horari als delegats i les delegades sindicals, es requerirà que prèviament es remeta a la direcció general competent en matèria de funció pública una còpia de l'acta depositada en l'oficina pública a què es referix la disposició final primera, apartat 2, de la Llei Orgànica 11/1985, de 2 d'agost, de Llibertat Sindical, o que figure inscrita la secció sindical en el servici competent en matèria de relacions sindicals de l'esmentada direcció general.  
  
III. Cessions i acumulacions de crèdits horaris  
1. Cessió de crèdits horaris  
1.1. Les delegades i els delegats de personal, els membres de comités d'empresa i de juntes de personal podran cedir, totalment o parcialment, el crèdit horari que els reconeix la normativa vigent a favor de la borsa d'hores de l'organització sindical amb les sigles de la qual van concórrer a les eleccions sindicals; així mateix, es podran incorporar a la dita borsa d'hores les cessions, totals o parcials, dels delegats i les delegades sindicals a favor de les organitzacions sindicals per les quals van ser designats.  
1.2. Les dites cessions es realitzaran per un nombre d'hores múltiple de cinc i per un període mínim d'un any, prorrogable automàticament pels mateixos períodes fins a nova comunicació.   
1.3. Aquells representants que, havent cedit el seu crèdit horari, desitgen recuperar-lo, hauran de comunicar-ho a l'organització sindical corresponent per a la posterior remissió a la direcció general competent en matèria de funció pública. L'ús del crèdit horari recuperat només podrà exercir-se després que l'òrgan de personal competent notifique el tràmit realitzat a la persona interessada.  
2. Acumulació del crèdit horari  
2.1. A càrrec de la borsa d'hores constituïda, i a fi de facilitar la realització de les funcions de representació en l'àmbit de l'Administració de la Generalitat, cada organització sindical podrà sol·licitar permisos sindicals per acumulació d'hores a jornada completa o parcial, a favor d'aquelles persones que designe entre el personal empleat públic del sector.  
2.2. Per a la tramitació del permís sindical per acumulació d'hores a jornada completa es detraurà de la borsa un nombre d'hores igual a la mitjana de la jornada laboral en còmput anual establida en la legislació vigent.   
2.3. Excepcionalment, podran concedir-se permisos sindicals per acumulació d'hores a jornada parcial, per a la tramitació de les quals es detraurà de la borsa un nombre d'hores igual al 50 % de la mitjana de la jornada establida en la legislació vigent. Atesa la singularitat d'estos permisos, les organitzacions sindicals es comprometen a limitar-los al 10 % dels concedits a jornada completa.  
2.4. Els empleats públics que disfruten de permisos sindicals per acumulació d'hores a jornada parcial es comprometen a utilitzar-los per setmanes o dies complets, de tal manera que els períodes d'absència a què els dóna dret el permís, que suposaran el 50 % de la seua jornada, siguen fixos mensualment, a fi d'evitar distorsions en el funcionament dels servicis públics.   
  
IV. Gestió de la borsa d'hores i tramitació dels permisos sindicals   
  
1. Constitució de la borsa d'hores  
Conclosos els processos d'eleccions sindicals, i realitzat el càlcul per a la determinació dels delegats i delegades sindicals, a instàncies de la direcció general competent en matèria de funció pública, les organitzacions sindicals procediran a l'actualització de la borsa per mitjà de la cessió dels crèdits horaris corresponents, en el termini màxim de tres mesos des de la finalització de l'última votació.  
  
2. Actualització dels permisos sindicals  
Una vegada conclòs el procés de cessió d'hores en la borsa, es realitzaran els ajustos necessaris per a adequar els permisos sindicals al nombre d'hores de la borsa.  
3. Sol·licitud, tramitació i resolució dels permisos sindicals  
3.1. Les organitzacions sindicals remetran a la direcció general competent en matèria de funció pública la sol·licitud de permís sindical a jornada completa o parcial, en la qual haurà de constar el nom, cognoms, DNI, relació jurídica, conselleria o organisme i centre de treball, així com la condició de representació unitària o sindical que, si és el cas, tinga la persona a favor de la qual se sol·licita el permís sindical.  
3.2. La sol·licitud l'haurà de resoldre, en el termini màxim d'un mes, la direcció general que tinga la competència en matèria de funció pública o l'òrgan en el qual delegue, i s'haurà de remetre als corresponents òrgans competents en matèria de personal perquè ho notifique a les persones interessades. Esta notificació haurà de realitzar-se en el termini màxim d'un mes.  
4. Efectes i finalització dels permisos sindicals  
4.1. El personal empleat públic al qual es concedisquen permisos sindicals, de conformitat amb allò que s'assenyala en este pacte, romandran en situació de servici actiu i conservaran tots els drets professionals que els siguen aplicables, incloent-hi els de caràcter retributiu.   
4.2. Els permisos sindicals concedits finalitzaran la seua vigència en els supòsits següents:  
- Incompliment de la finalitat per a la qual es van concedir.  
- Extinció de la relació jurídica.  
- Sol·licitud de l'organització sindical que va realitzar la designació.  
En tot cas, la direcció general que tinga la competència en matèria de funció pública o l'òrgan en el qual delegue haurà de dictar una resolució expressa.  
  
V. Règim jurídic  
1. Utilització del crèdit horari  
A fi de no pertorbar la prestació de servicis en els centres de treball, la utilització dels crèdits horaris per a l'activitat sindical per part dels representants unitaris i sindicals s'haurà de comunicar a l'òrgan de personal corresponent amb una antelació mínima de 24 hores en cas de servicis burocràtics, i de 48 hores en els altres supòsits.  
  
2. Assistència a reunions  
Els membres dels comités d'empresa i de junta de personal que hagen cedit la totalitat del seu crèdit horari a la borsa d'hores disposaran del temps necessari per a assistir a les reunions de l'òrgan de representació que es convoquen reglamentàriament.  
3. Incompatibilitats  
Aquells representants que, sent membres de comité d'empresa o de junta de personal o delegats i delegades de personal, resulten designats com a delegats o delegades sindicals hauran de cedir almenys el crèdit horari d'una de les representacions. En el supòsit de no realitzar-se la cessió, la persona interessada només podrà disfrutar del crèdit horari que li corresponga per la representació unitària.  
4. Inici de la garantia del crèdit horari en la representació unitària  
  
4.1. Els òrgans unipersonals disfrutaran del crèdit horari per a l'activitat sindical reconegut en la normativa vigent des que es registre la corresponent acta d'escrutini en l'oficina pública establida a este efecte i es comunique a la direcció general competent en matèria de funció pública.  
4.2. Els membres dels òrgans col·legiats, comités d'empresa i juntes de personal podran disfrutar del crèdit horari per a l'activitat sindical des del moment de la constitució del corresponent òrgan i la seua comunicació a la direcció general competent en matèria de funció pública  
  
4.3. Les substitucions en els òrgans de representació no seran efectives fins que es comuniquen a l'esmentada oficina pública. I la disposició del crèdit horari corresponent per a l'activitat sindical podrà dur-se a terme a partir de la data de la comunicació del dit registre a la direcció general competent en matèria de funció pública.  
  
VI. Dret de reunió  
1. Les organitzacions sindicals amb representació en el sector de l'Administració de la Generalitat, directament o a través dels delegats i les delegades sindicals, els representants unitaris, així com el personal empleat públic en nombre no inferior al 40 % del col·lectiu convocat, en el marc de la normativa vigent, podran realitzar assemblees informatives en els centres de treball, durant la jornada laboral, sense perjudicar la normal prestació dels servicis. En concret, per al personal de servicis burocràtics, estes convocatòries es realitzaran dins de la part variable de l'horari establida en el Decret 175/2006, de 24 de novembre, del Consell, pel qual es regulen les condicions de treball del personal al servici de l'Administració del Consell, modificat pel Decret 68/2012, de 4 de maig.  
2. El nombre d'hores a disposar per a la realització d'estes reunions no podrà sobrepassar un màxim de trenta-sis hores anuals.   
3. Es considerarà que consumixen hores d'este crèdit les reunions o assemblees de caràcter general convocades per les organitzacions sindicals, així com les que dirigisquen exclusivament els seus afiliats i afiliades.  
4. Les assemblees que siguen convocades amb el mateix orde del dia, siga en distints centres de treball, o en distints horaris, per a facilitar l'accés a personal de diferents torns, seran computades com una única assemblea.  
5. Les assemblees hauran de ser sol·licitades amb una antelació mínima de 48 hores i reservar amb la necessària antelació, si cal, el local específic per realitzar-les, i hauran de ser comunicades a la direcció general competent en matèria de funció pública.  
  
VII. Utilització dels mitjans d'informació  
1. A fi de possibilitar la difusió d'informació entre el personal empleat públic i atenent l'auge de les noves tecnologies, es facilitarà l'accés de la representació del personal i de les organitzacions sindicals amb presència en els òrgans de representació de l'àmbit de l'Administració de la Generalitat, als mitjans tecnològics de què dispose l'Administració (utilització de la intranet, adreces de correu electrònic, etc.).  
  
2. Així mateix, en els centres de treball es facilitaran taulers d'anuncis per a la difusió d'informació sindical a treballadores i treballadors.  
  
  
VIII. Mitjans materials  
L'Administració de la Generalitat es compromet a adoptar les mesures necessàries per a cobrir les necessitats de locals i mitjans materials, dins de la normativa vigent, per a l'exercici de les funcions sindicals dels òrgans de representació unitària i sindical.  
  
IX. Clàusula de salvaguarda  
1. Correspondrà a la direcció general competent en matèria de funció pública vetlar per la correcta aplicació d'este pacte, per a la finalitat de la qual cosa dictarà, si és el cas, les instruccions pertinents per a garantir-ne l'aplicació homogènia.   
2. A fi de salvaguardar l'equilibri entre la representació del personal empleat públic i els corresponents àmbits de representació, el nombre de permisos de cada organització sindical tendirà a no acumular-se en una mateixa conselleria o entitat autònoma.  
  
X. Denúncia i publicitat  
1.Denúncia  
Este pacte haurà d'entendre's amb caràcter global i podrà ser denunciat per les parts que el subscriuen en cas d'incompliment de qualsevol dels punts.  
La denúncia del pacte es farà en escrit motivat que n'indique la causa, el qual haurà de ser conegut per totes les parts que el subscriuen.  
2.Publicitat  
El present pacte, amb els tràmits previs pertinents, es publicarà en el Diari Oficial de la Comunitat Valenciana.  
  
XI. Comissió de seguiment  
De conformitat amb el que establix l'article 38.5, de l'Estatut Bàsic de l'Empleat Públic, es crea una comissió de seguiment del pacte, integrada per l'Administració i les organitzacions sindicals que, sent firmants o havent-s'hi adherit, tinguen la condició de representatives en l'àmbit del personal de l'Administració de la Generalitat, segons el que establix la Llei Orgànica de Llibertat Sindical.  
  
En representació de l'Administració  
El secretari autonòmic d'Administració Pública  
President de la Mesa Sectorial de Funció Pública  
Pedro García Ribot  
  
En representació de les organitzacions sindicals  
Per UGT-PV: Gonzalo Fernández Martínez  
Per CCOO PV: Vicente Soler Martínez  
Per CSI-F: Julio Tamayo Muñoz